Thank U, Next
Thank U, Next – penktasis amerikiečių atlikėjos Ariana Grande studijinis albumas, išleistas 2019 m. vasario 8 d., praėjus vos šešiems mėnesiams nuo ankstesniojo jos albumo Sweetener“. Įraše liečiama daug asmeniškų atlikėjos gyvenimo temų, tokių kaip buvusio partnerio Mac Miller mirtis bei išsiskyrimas su sužadėtiniu Pete Davidson. Albumui pristatyti išleisti trys singlai: „Thank U, Next“, „7 Rings“ ir „Break Up with Your Girlfriend, I'm Bored“. Albumas susilaukė kritikų pripažinimo ir buvo komerciškai sėkmingas visame pasaulyje. Per pirmąją savaitę JAV parduota per 360 tūkstančių kopijų ir jis debiutavo pirmojoje „Billboard 200“ reitingo vietoje, tapdamas ketvirtuoju atlikėjos įrašu, pasiekusiu šią viršūnę. 2020 m. birželio mėnesio duomenimis, JAV parduota per du milijonai įrašo kopijų ir jis tapęs dukart platininiu. Jungtinėje Karalystėje per pirmąją savaitę parduota per 65 tūkstančiai „Thank You, Next“ kopijų, debiutuojant pirmojoje albumų reitingo vietoje ir tampant trečiuoju Grande įrašu, pasiekusiu šią vietą. Lietuvoje albumas taip pat pasiekė pirmąją reitingo vietą. 2020 m. vykusiuose „Grammy“ apdovanojimuose albumas nominuotas metų albumo ir geriausio vokalinio pop albumo kategorijose, o daina „7 Rings“ – metų įrašo ir geriausio solinio pop atlikimo. Žurnalai „Rolling Stone“ ir „Billboard“ „Thank You, Next“ skyrė pirmąsias vietas savo geriausių 2019–ųjų albumų sąrašuose.